Source: http://www.konkurentsiamet.ee/public/Koondumised/Arhiiv/ko200271.htm
Timestamp: 2017-11-22 11:09:57+00:00
Document Index: 5132838

Matched Legal Cases: ['§ 2', '§ 19', '§ 20', '§ 21', '§ 13', '§ 22']

30.10.2002.a. esitas DLJ Merchant Banking III, Inc. (edaspidi “DLJ”) ja Blackstone Capital Partners III Merchant Banking Fund L.P (edaspidi “Blackstone”) esindaja Konkurentsiametile koondumise teate, mille kohaselt omandab DLJ […] % osaluse ja Blackstone […] % osaluse Nyco Holding ApS-s. Nimetatud tehingu tulemusena omandavad DLJ ja Blackstone läbi valdusettevõtjate ühise valitseva mõju Nycomed Holding A/S üle ja selle kaudu Nycomedi kontserni üle KonkS § 2 lg 4 tähenduses. Seega on tegemist koondumisega KonkS § 19 lg 1 p 3 sätestatud viisil.
Konkurentsiamet avaldas 14.11.2002.a. ülal nimetatud koondumise teate saamise kohta teate väljaandes “Ametlikud Teadaanded”. Kolmandad isikud nimetatud koondumise kohta arvamusi ja vastuväiteid ei esitanud.
KonkS § 20 punktide 3 ja 4 järgi on koondumise osalised ettevõtjad, kes ühiselt omandavad valitseva mõju kolmanda ettevõtja üle ning ettevõtja, kelle üle omandatakse valitsev mõju. Käesoleva koondumise puhul on koondumise osalisteks DLJ, Blackstone ja Nycomed Holding A/S.
DLJ on Ameerika Ühendriikides registreeritud ettevõtja, kes kuulub Credit Suisse Gruppi. Tema põhitegevusalaks on finantsteenuste osutamine ja investeeringud eraettevõtjate omakapitali. Fond tegeleb ettevõtete finantsvõimendusega (laenukapitali abil) väljaostmisega, teeb struktureeritud investeeringuid aktsiatesse ja muudes vormides investeeringuid eraettevõtjate omakapitali. DLJ ei oma äritegevust Eestis. Blackstone on Ameerika Ühendriikides registreeritud ettevõtja, kes kuulub Blackstone Gruppi. Tema põhitegevuse hulka kuuluvad finantsnõustamisteenused, investeeringud eraettevõtjate omakapitali ja kinnisvarasse. Blackstone’il puudub äritegevus Eestis.
Nycomed Holding A/S on Taani Kuningriigis registreeritud ettevõtja. Nycomedi põhitegevusalaks on ravimite ja tervisetoodete tootmine, turustus ja müük. Nycomedi äritegevus toimub Eestis Nycomed Sefa AS ja Nycomed Eesti AS kaudu, mis on Norra Kuningriigis registreeritud Nycomed Pharma AS täistütarettevõtjad. Kõik Nycomed Pharma AS aktsiad kuuluvad kaudselt Nycomed Holdings A/S-le. Veel on Nycomed’il Eestis Sihtasutus Nycomed Eesti Fond. Nycomed Eesti AS ei ole aktiivselt tegutsev äriühing. Nycomed Sefa AS peamisteks tegevusaladeks on ravimite ja muude farmaatsiatoodete tootmine ja turustus.
DLJ (Credit Suisse Grupp) 2001.a. majandusaasta ülemaailmne käive oli […] krooni. Blackstone Grupi 2001.a. majandusaasta ülemaailmne käive oli […] krooni. Nycomed’i 2001.a. majandusaasta ülemaailmne käive oli […] krooni. Nycomed’i äritegevus toimub Eestis kontserni kuuluvate tütarettevõtjate Nycomed Eesti AS ja Nycomed Sefa AS kaudu. Seega kuulub DLJ, Blackstone ja Nycomed Holding A/S koondumine KonkS § 21 lg 1 kohaselt kontrollimisele.
DLJ ja Blackstone ei oma äritegevust Eestis. Nycomed Holding A/S äritegevus toimub Eestis tema kaudsete tütarettevõtjate Nycomed Eesti AS ja Nycomed Sefa AS kaudu. Nycomed Eesti AS ei ole aktiivselt tegev äriühing. Nycomed Sefa AS tegeleb peamiselt ravimite tootmise ja hulgimüügiga. Nycomed Sefa AS-l on Eestis tehas, milles pakitakse tablette Balti riikide ja Venemaa turgude tarbeks. Tehas on eelnevalt tegelenud vedelate ravimite valmistamisega ja väikeses mahus tehakse seda praegugi. Eelnevast tulenevalt piiritletakse käesoleva koondumise puhul kaubaturgudena ravimite tootmise ja turustamise kaubaturud.
KonkS § 13 lg 1 järgi on turguvalitsev ettevõtja, kellele kuulub kaubaturul vähemalt 40% protsenti käibest või kelle positsioon võimaldab tal sellel kaubaturul tegutseda arvestataval määral sõltumatult konkurentidest, varustajatest ja ostjatest.
Nycomed turustab oma toodangut Eestis läbi Nycomed Sefa AS-i. Nycomed Sefa AS 2001.a. majandusaasta käive oli […] krooni. DLJ ja Blackstone ei tegutse Eesti ravimite tootmise ja turustamise kaubaturul.
Kuna Eestis puuduvad koondumise poolt mõjutatud kaubaturud, kus tegutseb vähemalt kaks koondumise osalist või nendega samasse kontserni kuuluvat ettevõtjat, siis ei mõjuta koondumine Eesti ravimite tootmise ja turustamise kaubaturge. Koondumise tulemusena ei muutu konkurentsiolukord ega kaubaturu struktuur. Seega koondumine ei tekita ega tugevda Eesti ravimite tootmise ja turustamise kaubaturgudel turguvalitsevat seisundit ning KonkS § 22 lõikes 2 nimetatud asjaolusid, mis tingiksid koondumise keelamise, ei esine.
Koondumise teate kohaselt kohustuvad Nordic Capital III ja Nordic Capital IV […] aasta jooksul mitte veenma ühtki Nycomed’i olulist töötajat enda juurde tööle tulema. Koondumise teate esitaja on seisukohal, et see säte on vajalik tagamaks Nycomed’i tegevuse täisväärtuslik edastamine ostjateni.
Konkurentsiamet on seisukohal, et kirjeldatud konkurentsipiirang on käesoleva koondumisega otseselt seotud ja selle jõustamiseks vajalik, kuna sellega tagatakse omandatavate varade väärtuse säilimine nende üleminekul müüjalt ostjale.